LidanRubinov/Halacha-QA huggingface dataset:
שאלה: תפילה שחרית בזמן מוסף: בראש חודש הלכתי לתפילה עם חברי וראיתי אותו מניח תפילין. אמרתי לו שיש מניין בחוץ והוא יכול לבוא, אבל הוא לא הגיע, אלא הלך למניין אחר שהיו לפני תפילת עמידה של מוסף, והוא התפלל שמונה עשרה של שחרית בזמן שהם התפללו תפילת מוסף. א. האם נחשב לו כתפילה בציבור? ב. האם היה צריך ללכת למניין החדש ובכך להתפלל מההתחלה בציבור?
תשובה: א. יש בזה מידה מסוימת של תפילה בציבור. ב. ודאי שהוא היה צריך ללכת להתפלל כסדר התפילה במנין השני.
שאלה: מכירת בית לערבי: אנו מנסים למכור את הבית, אך מלבד קונה ערבי אין פונים. האם מותר למכור את הבית לערבי?
תשובה: אם זהו איזור שיתכן שיהודים יקנו את הבית, אין למכור לערבי. רק אם הבית שלכם נמצא, לדוגמא, בתוככי שכם, שאין סיכוי שיהודים יקנו אותו, מותר למכרו לערבי. אולי תנסו להוריד את מחיר הבית.
שאלה: מקרר עם טרמוסטט: אנו זוג צעיר העומד אי"ה להינשא. הורי החתן מעוניינים לקנות לנו מקרר איכותי והחליטו על חברה שאינה מייצרת מנגנון שבת (בהקשר הטרמוסטט). האם עלינו להתעקש על חברה אחרת, למרות שהם טוענים שהיא לא איכותית? האם הקפדה על מנגנון שבת כזה היא חובה או החמרה, וכשאין את המנגנון, מה זה אומר הלכה למעשה לגבי פתיחת המקרר בשבת?
תשובה: לא צריך לקנות במיוחד מקרר עם מנגנון שבת.
שאלה: שאיבת חלב לצורך אימון בשבת: אישה שזקוקה לשאיבת חלב בתכיפות ולאורך זמן כדי לאמן את גופה לתת חלב (כי בלי שאיבה תכופה לא יתאמן גופה ולא יצא מספיק חלב לצורך האכלת התינוק) האם מותר לה לשאוב גם בשבת, מדובר שהתינוק יכול לאכול גם תחליפי חלב אך רוצים להגיע למצב שינק מהאם?
תשובה: האם יש הכרח שהאימון יכלול גם שבת, האם 6 ימים בשבוע וגם מוצ"ש לא יספיקו?. בעקרון חלב אם הוא חיוני לתינוק נחשב כפיקוח נפש. תחליפים אינם דומים לחלב אם טבעי. אם יש הכרח מותר גם לחלל שבת, אולם כאמור השאלה היא האם האימון הכרחי גם בשבת.
שאלה: בית תמחוי של עמותה פלורליסטית: בירושלים פועלת עמותת רעות, אשר הגדרתה היא קהילה דתית פלורליסטית (על כל המשתמע מכך), והיא גם מפעילה בי"ס. תלמידי ביה"ס מפעילים בית תמחוי מזה מס שנים. אינני יודע איזו אוכלוסייה נעזרת בבית תמחוי זה. האם ראוי לסייע להפעלת בית התמחוי, באיסוף אוכל, או שיש להימנע מכך?
תשובה: מכיוון שבית התמחוי הזה מעביר בעצם קיומו גם מסרים שאינם תואמים את התורה, יש להמנע מלעזור להם, ויש הרבה בתי תמחוי אחרים בירושלים שאפשר לתרום להם.
שאלה: אבלות מחוץ לשבעת הקרובים: האם מותר לי לגדל זקן כאבלות סמלית שאני מעוניין לנהוג על סבתי או שהדבר פסול?
תשובה: מותר.
שאלה: טומאה מנגיעת שרץ: בת הזוג שלי נגעה בנחש במסגרת אטרקציה לילדים ביום הולדת, עצם הנגיעה מגעילה אותי ומעוררת דחיה כלפיה, אני אדם מסורתי והיא חילונית, כיצד היא יכולה להטהר מנגיעת שרץ?
תשובה: אין שום בעיה הלכתית לגעת בנחש ואף אין צורך להיטהר אחרי נגיעה בנחש מאחר וטומאת שרץ באה על האדם כשנגע באחד משמונה שרצים כשהם מתים ואין הנחש אחד משרצים אלו. סיבה נוספת שאינה צריכה להיטהר היא שטומאת שרץ היא לא אוסרת את הטמא על אשתו אלא אדם הטמא בטומאת שרץ אסור באכילת קודשים. כדי לאכול בקודשים עליו לטבול במקווה ולהמתין עד שתשקע עליו השמש ויהיה מותר באכילת קודשים. בימינו שכולנו טמאים וטבילה זו לא תועיל לאכילת קודשים אין צורך לטבול.
שאלה: בחירת סוגיות מתוך מסכת קידושין: שמעתי שהרב ערך רשימת סוגיות מתוך מסכת קידושין הראויות לדעתו (מצד הרלוונטיות אקטואליות שלהן) ללמד בישיבה תיכונית. האם הדבר נכון, ואם כן היכן ניתן לקבל את אותה רשימה, והאם יש פירוט באותן הסוגיות כגון מקורות ראשונים ואחרונים, שו"תים וכו?
תשובה: הכננתי רשימה כזו פנה למזכיר שלי לטל' 6727652 וקבל את הדוא"ל שלי. ברשימתי לא ציינתי שותי"ם אך בחבורה שעסקנו בכך עשו זאת וכך יצא ספר עם תקליטור מטעם מרכז ישיבות ב"ע ברוח זו.
שאלה: תפילה מהירה בציבור: בבתי הכנסת שאני מתפלל מקדישים כ-20 שניות למזמור בפסוקי דזמרא. זאת אומרת שאפשר רק לקרוא את כל המזמור בלי עצירה ובלי התעמקות במילים בכלל, וכך נמשכת רוב התפילה. 1. האם זאת נקראת תפילה? 2. האם יש להעיר על כך לרב של הבית כנסת ולהפציר בו לשינוי? 3. אם זה הבית כנסת היחיד באזור האם עדיף להתפלל ביחידות, בבית?
תשובה: 1. עיקר התפילה בציבור היא תפילת שמונה-עשרה, ולכן תגיע לבית-הכנסת קודם התפילה, ותאמר את פסוקי דזמרא בנחת לפי הקצב המתאים לך, ותקפיד שתגיע לתפילת שמונה-עשרה עם הציבור, ואזי יש לך גם תפילה במנין וגם בקצב שלך. 2. בודאי שראוי להעיר על כך. 3. אל תתפלל ביחידות בבית, אלא תנהג כפי שכתבתי לעיל.
שאלה: להחיות אהבה שנגמרה: לאחרונה בעלי ואני נקלענו למשבר גדול, רוב הזוגות ששמעתי שהגיעו לידי פרידה החליטו על כך כתוצאה מאהבה שנגמרה ואי-אפשר היה להחיות אותה. האם לאדם שכבר לא אוהב את בן זוגו יש פגם במידות, האם צריך לעבוד על מידת האהבה, הרי אהבה היא רגש. רגש חזק. ולא תמיד אחרי המעשים נמשכים הלבבות. אם לזוג נגמרה האהבה הם צריכים לעבוד על המידות ואז יוכלו להישאר ביחד? ואם כן איך?
תשובה: התורה מצווה אותנו לאהוב את ד' ולאהוב את הבריות. כלומר אפשר לפתח אהבה ועל אחת כמה וכמה אפשר לחזק ולחדש אהבה בין בני זוג. נכון שאהבה היא רגש טבעי עמוק. אבל אפשר לפתח את הרגש ולהגיע לאהבה עמוקה וגדולה. אני מציע שתלכו ליעוץ אצל יועץ טוב ותעזרו בו איך לחדש ולהגביר את האהבה ביניכם במטרה שתהיה גדולה יותר ממה שהיתה אי פעם וזה אפשר וזה עדיף. מכל משבר אפשר לצאת ואפילו להפוך אותו למנוף שיעצים את החיבור ביניכם.
שאלה: חוב ישן ליישוב: ביישוב שגרנו בו בעבר נותר לנו חוב כספי. אנו מחזירים אותו בהסדר תשלומים מוסכם. הבעיה היא שעד כמה שידוע לי החוב גדול ב-6,000 ש"ח מהסכום שהיישוב אומר שאנו חייבים, ואולי נפלה אצלם טעות במחשב או משהו כזה. אמרתי זאת למזכירות היישוב, אולם הם עדיין מבקשים את הסכום הנמוך. האם עליי להחזיר יותר משהם דורשים?
תשובה: מכיון שנציגי היישוב אומרים שאינך חייב לשלם, הרי דעת היישוב שתסמוך עליהם ואינך חייב לשלם. (אם אחר כך יחזרו בהם ייתכן ותהיה חייב ובזה נצטרך בחינה מחודשת). הרב חננאל פאטשינו
שאלה: מה לעשות עם כסף שמצאתי?: מצאתי בחדרי שקית לבנה עם כסף, אינני זוכרת של מי הכסף הזה. אולם אני זוכרת שלפני שנים אספנו המדריכים בסניף כסף לקנות מתנה לקומונרית. מאז אני גם זוכרת, שהשתמשתי בשקית עצמה למטרה אחרת, כלומר, נראה לי שהעברתי את הכסף למתנה לקומונרית והכסף ההוא לא נשאר אצלי, אם כי אני לא בטוחה בכך. האם אני צריכה להעביר את הכסף לקומונרית? האם עלי לעדכן את חברי צוות ההדרכה בשימוש בכסף, במידה והוא אכן שלהם? האם עלי לתת אותו לצדקה?
תשובה: כיוון שאת מסופקת את יכולה להשתמש בכסף, ואינך צריכה לתת אותו לצדקה.
שאלה: סתם ויש אומרים הלכה כסתם: מה הכוונה במשפט סתם ויש אומרים הלכה כסתם?
תשובה: משפט זה הוא אחד מכללי הפסיקה בשולחן ערוך. אם השולחן ערוך הביא דעה בסתם, כלומר, באופן פשוט ובלי לומר שדעה זו שנויה במחלוקת, ואחריה כתב ויש אומרים והביא את הדעה החולקת הלכה כדעה שהובאה בסתם.
שאלה: הוצאות חינוך - צדקה?: אם אני משתכר 10,000 ש"ח והוצאות החינוך של הילדים הגדולים מסתכם ב 1,500 ש"ח לחודש. אם אני מפריש בנוסף 1,000 ש"ח לחודש כספי מעשר, האם זה נחשב שאני מבזבז יותר מחומש לפי החשבון שחינוך ילדים גדולים נחשב לצדקה?
תשובה: הנחתך שחינוך ילדים נחשב לצדקה אינה פשוטה. הרי יש מצות ושננתם לבניך, גם בנות מצוה לחנך למצוות ויר"ש לפחות על גיל בת מצוה. נוסף לכך לפי תקנת הרה"ר חובה לגדל ילדים עד גיל 15. יש מקום להבחין בין חובה בסיסית לתוספת. כגון, אם אפשר לשלוח ילד למסגרת תורנית שבה מלמדים תורה ברמה סבירה אך אתה מעוניין לתת לו תגבור ברמה טובה יותר, הפרש זה ניתן להוציא ממעשר כספים.
שאלה: הוי עז כנמר - גאווה?: מה זה "הוי עז כנמר לעשות רצון אביך שבשמים". האם אני צריך לא להתבייש ואף להתגאות על שאני עושה רצון אלהים, האם פירוש הדבר גאווה (עז כנמר.) על עשיית רצון אלוהים, האם מותר להתגאות על זה, האם לא עדיף להשתדל לא לקיים מצוות בחברת אנשים (למשל חברים) כדי לא להתבייש אלא רק לבד בחדר (מידת הענווה)?
תשובה: ודאי שהתורה מעודדת צניעות. באותה משנה במסכת אבות כותב רבי יהודה בן תימא "עז פנים לגהינום". תחילתה של המשנה מלמדינו שלמרות שמידת העזות היא מידה עזה ואין להשתמש בה בכל אופן יש מקרים שגם לעזות יש מקום. במקום שנקלעת למצב שבו אתה צריך עזות ויכולת לעמוד על שלך כנגד חברה שאינה מכבדת את דרך ה' אתה צריך להשתמש במידת העזות.
שאלה: מנחה קצרה מול קבלת שבת: הרב ענה שבערב שבת עדיף להתפלל מנחה קצרה, כדי להספיק ולקבל תוספת שבת. האם כאשר כבר ממילא קיים מניין כזה של מנחה ארוכה, האם אפשר להצטרף אליו, ולקבל שבת תוך כדי חזרת הש"ץ, אם ידוע לי שלא יבקשו ממני לגשת להיות ש"ץ, או שכיוון שכך נוצרת בעיה לש"ץ, ממילא אסור לי להשתתף במניין כזה, ולכן עלי ללכת להתפלל במניין של מנחה קצרה, בו כולם יספיקו לקבל שבת?
תשובה: מותר לקבל שבת תוך כדי חזרת הש"ץ.
שאלה: מכנסי קצרים בברכת כהנים: האם לכהן מותר לברך את הציבור כשלובש מכנסיים קצרים?
תשובה: אם רגילים כך במקומו של הכהן, מותר.
שאלה: נרות שבת בשמן ללא הכשר: האם מותר להדליק נרות שבת בשמן זית ללא הכשר?
תשובה: מותר.
שאלה: איך להחזיר את הגזילה?: מה הרב מציע לעשות במקרה שנזכרתי שבמשך שנותי (גם לפני גיל מצוות וגם אחרי) כששימשתי כשמרטפית, הרבה פעמים לקחתי לי אוכל לא תמיד ברשות. האם עלי להשיב את הגזילה ואיך, שהרי אני לא זוכרת אצל מי בדיוק הייתי, ואצל מי אכלתי ברשות או שלא ברשות?
תשובה: תעשי תשובה כלפי שמיא, שהרי אין את יודעת למי להשיב את הגזילה, ותתני משהו לצדקה.
שאלה: שם ה  בשירים: מהו הדין לגבי שירי קודש שמופיע בהם שם ה (פסוקים בדרך כלל), האם מותר לשיר אותם עם שם ה או להגיד השם במקום?
תשובה: לא.
שאלה: מניין אחד לכולם: מדוע לא מסדרים בכותל שיהיה מניין אחד וכולם יתפללו ביחד במקום שיהיו קבוצות של מניינים קטנים, האם תפילה ברוב עם לא תעורר יותר והרי כוחו של ציבור דווקא שמתפלל ביחד גדול יותר? ומדוע אנחנו עדיין ממשיכים להתפלל בהרבה נוסחים במקום שהרבנות הראשית תחבר נוסח אחד מכל העדות ונתפלל כולנו את אותה תפילה בכל בתי הכנסת, שוב, מהסיבה לעיל?
תשובה: ברור שכוחו של ציבור רב הוא גדול, ברוב עם הדרת מלך, אלא שכל אחד חפץ להתפלל כפי מנהג אבותיו לכן יש מניינים רבים. ולשאלתך השניה, א"א לתקן נוסח אחיד שכן כל אחד צריך להתפלל כפי מנהג אבותיו "אל תטוש תורת אמך", מה גם שאם יתקנו נוסח אחיד זה לפי אחד מהנוסחים הרי אין זה נוסח אחיד כלל, ואם יתקנו נוסח מעורבב מכל הנוסחים הרי אף אחד לא יוצא ידי חובתו.
שאלה: דבר תורה לנשים?: האם גם נשים שאוכלות חייבות לומר על השולחן דבר תורה?
תשובה: ראוי שיאמרו דבר תורה, אבל אין בזה חיוב, מפני שאינן חייבות בתלמוד תורה.
שאלה: בית כנסת בהתהוותו: 1.מהו מנהג ירושלים, והאם כל אחד או ביהכנ"ס יכול לנהוג במנהגי ירושלים? 2.כסף שנתרם לביהכנ"ס האם יכול הגבאי לתרום את הכסף הזה למטרה חשובה אחרת לפי ראות עיניו? 3.בביהכנ"ס של ציבור שרבים ממנו אינם שומרי תורה ומצוות מה עדיף יותר ללמוד פ"ש או הלכות, והאם עדיף לקרוא את ההלכות בלי להסביר?
תשובה: 1. מנהג ירושלים כיום הוא מוחלט בנוגע לזמן כניסת שבת. מלבד זה יש כיום בירושלים הרבה מאוד עדות, וממילא יש הרבה מנהגים. ומותר לבית-כנסת חדש לקחת ספר מנהגים של בית-כנסת אחר, ולהחליט לנהוג על-פיו. 2. אם יש עדיין צורך בכסף לבנין בית-הכנסת, אין לשנות את יעודו. אבל אם נשאר כסף, מותר לשנות את יעודו. 3. יש לשלב בין שני הדברים, משום שפרשת-השבוע נותנת את הרעיון שמאחורי ההלכות, ומצד שני אי-אפשר להישאר רק עם רעיונות ללא המצוות המעשיות. גם אין להסתפק בקריאת ההלכה, אלא יש להסביר את טעמה.
שאלה: חפץ עטוף בעטיפה יוקרתית: האם מותר לתת מתנה עטופה בעטיפה שמעלה את הרמה של המתנה, למשל: הכנסת כלי זול ופשוט בעטיפה של חנות יוקרתית ומפורסמת או שיש בכך בעיה של אונאה?
תשובה: מותר.
שאלה: למצוא זיווג: אני בן 33 שנים וברצוני להיתחתן ואינני מוצא את הזיווג שלי, מה עלי לעשות?
תשובה: כדאי לסכם לך מהם הדרישות העיקריות שלך, כמו אשה בעלת מידות טובות ויראת שמים ולהחליט לא להתייחס יותר מדי לדברים אחרים כמו עושר יופי והשכלה גבוהה, ואז יחד עם תפילה ל-ד' תזכה בקרוב לבית טוב מלא בשמחה ובהצלחה.
שאלה: חלומות על אבי ז  ל: אבי ז ל היה צדיק בתורה ונפטר בשנת 1982 בי ג באייר. מאז מותו חלמתי מספר חלומות אשר לא היו קשורים בי אישית ישירות, אולם כולם הורו לי מה לעשות, גם בבית הכנסת אותו הקים, ועוד. לפני מספר ימים חלמתי שאני מגיעה הביתה ורואה פועלי בנין שהציבו מערבל בטון בחצר ביתי ולא הבנתי פשר דבר זה, שאלתים מה זה ואז לפתע אני רואה את דמותו של אבי ז ל והוא אומר לי שהזמין אצלם עבודה שיעשו לי מעטפת לבית כדי שאהייה מוגנת בפני החורף הקרב ובא. (לא היו לי בעבר שום בעיות בבית של נזילה וכדומה). אח"כ אבי ז ל נעלם. מה פרוש לחלום זה?
תשובה: חלמת חלום טוב שאביך בשמים דואג ומטפל בך. ואת לא צריכה לעשות דבר מסוים אלא להוסיף מעשים טובים ומצוות שיעטפו אותך וישמרו עליך.
שאלה: נישואים בין לוי לגרושה: האם ניתן לבצע הליך נישואים בין לוי לבין גרושה?
תשובה: מותר ללוי לשאת אשה גרושה ואין בזה בעיה. אם החלטתם להינשא, מומלץ להרשם לנישואים בהקדם על מנת שתוכלו להמציא את כל המיסמכים הנדרשים. ניתן לעשות זאת ברבנות, במקום מגורי אחד מבני הזוג. הרב יהודה אודסר
שאלה: כיבוד סב מול כיבוד הורים: א. אם אימי אומרת לי משהו אחד וסבי אומר לי משהו אחר, מה קודם? ב. האם יש חילוק בדין, לדוגמה: אם אבי אומר לי משהו וסבי אומר לי משהו הפוך, זה שונה מאם אימי אומרת לי משהו וסבי אומר לי לעשות משהו הפוך?
תשובה: אב ואם קודמים, אך לעשות זאת בטאקט ובעדינות בלי לפגוע.
שאלה: לכבד סב בלי הסכמת האם: אני לומד בישיבה תיכונית שנחשבת מאוד טובה בירושלים, כל המשפחה משני הצדדים גרה בירושלים. לסבי יש בעיה, הוא בן אדם מאוד מאוד מאוד מבולגן, ובין כל השטויות הוא מחביא המון כסף (הוא עשיר ר גודל של מיליונים), לכן גם א"א להביא מישהו י שיסדר תסדר שם, מחשש שיגנוב. אנחנו הספקנו לפני כמה זמן לנקות לו את כל המטבח בעבודה של שעות, ואני רוצה לשמר את מה שעשינו. הבעיה היא שמותר לצאת מהפנימייה רק לשתי שכונות בירושלים, אבל לשכונה של סבא שלי, שהיא ממש צמודה לשכונה השנייה שמותרת, אסור. יש אפשרות לתת לי שיחרור מהפנימייה (אחרי 9 ורבע בערך, וזה לא יפגע בלימוד) ושאני אבוא לסבא שלי, אפילן יום אחד בשבוע, רק כדי לדבר, לשוחח, להקשיב, וכו. יש לציין שאני ואחיי הנכדים היחידים שסבי רווה מהם נחת, כי כל השאר חזרו בשאלה, ומאוד לא לרוחו. סבתי מאוד חולה ומאוד הייתי רוצה לעזור לה (לא מבחינה פיזית), לדבר איתה, וכו. הבעיה היא שאימי לא מסכימה לי לבקש שיחרור, כי היא אומרת שהיא לא רוצה שאני אצא מהמסגרת, וגם היא אומרת שסבי הוא אדם קשה שיכול לגרום לי לרגשי אשם (כמו שקרא לדוד שלי), אבל אני יודע שאני חזק, ואין סיכוי לזה. יש לציין שהציונים שלי מצויינים - גם במקצועות קודש, וגם בחול, ואין בעיה בקשר ללימודים, וכ"ש שאני לא מפסיד לימודים?
תשובה: נראה לי שאם תבקר את סבך פעם בשבועיים זה לא יפגע בלימודך ואתה מקיים בזה מצוה גדולה ואני מניח שאמך תאשר זאת. מכל מקום כדאי שתתיעץ עם הר"מ שלך שמכיר אותך ותעשה כעצתו. ייש לשער שאמך תסמוך על חוות דעתו.
שאלה: לחם משנה בשבת: מהו מקורו של המנהג לברך על לחם משנה, האם לחם משנה הכרחי רק בליל שבת או גם בשבת, והאם ניתן לברך על אותו לחם משנה גם בשבת, או שמא צריך שתי חלות חדשות בשבת שלא ברכו עליהן בליל שבת?
תשובה: המקור הוא מפרשת המן שכתוב שביום ששי לקטו בני ישראל במדבר כמות כפולה של מן. צריך לחם משנה בכל ג' סעודות של שבת וגם ביום טוב. ניתן לברך על אותם חלות שכבר בירכו עליהם, אך בכל סעודה צריך לבצוע אחד הלחמים, לכן צריך מינימום 4 לחמים לכל השבת כי בכל סעודה צריך לברך על שנים ולבצוע לפחות על אחד. הרב שלמה רקובסקי
שאלה: פסולי נישואים לכהן: מהתשובות שניתנו באתר זה הבנתי שלכהן אסור לשאת אישה שנבעלה לעכו"ם. מה דין ילדיהם, האם הם חללים או ממזרים, האם אין אפשרות כלל לממש את נשואיהם, ומה ניתן לעשות במקרה של נישואין כאלה כבר בפועל?
תשובה: הבנים חללים ופסולים לכהונה, הבנות חללות ואסורות לכהן.
שאלה: מחלוקת בבחירת שליח ציבור: יש בישוב שלי ויכוחים רבים על בחירת שליח ציבור (בעיקר בחגים) כאשר חלק אומרים שכולם כשרים כי כולם פחות או יותר באותה רמה רוחנית ובאותה יכולת ווקאלית, ולעומתם מיעוט שבראשם רב הישוב שבוחרים ש"צ ע"פ ראות עיניהם ובצורה שמעוררת מחלוקת בחלק ניכר מן התושבים. מה עושים?
תשובה: יש לתת אמון ברב שהוא בוחר את שליחי-הציבור ההגונים ביותר והראויים ביותר, שכן לרב יש מבט רחב ועמוק יותר על תושבי יישובו, ויש להניח שהוא יודע על אנשים מסוימים יותר ממה שהציבור יודע עליהם.
שאלה: חתונה בימי מילוי לבנה: האם יש בעיה בקביעת חתונה בחצי השני של החודש כלומר מטו-ל כאשר הלבנה מחסירה, או שגם תקופה זו טובה לנישואין?
תשובה: בעל הבן איש חי כתב בתשובה שאין לשים לב לב לתאריכים בקביעת זמן החתונה, אלא רק לדברים שאנו מבינים בהם כמו זמן טהרת האשה וכדומה. וכל מה שנכתב בספרי קודש על תאריכים שכדאי להמנע מהם מפני סגולה כלשהי כונתם לדברים נסתרים שאיננו מבינים ואין הדבר כפשוטו. ובע"ה תזכי למזל טוב ולברכת ד' באיזה יום שתכנסי לחופה.
שאלה: חטא והחטיא את הרבים בלשון הרע: ידוע שמי שחטא והחטיא את הרבים, לא מספיקין בידו לעשות תשובה. האם גם לשון הרע בכלל החטיא את הרבים, שהרי גם המספר חטא והוא גם החטיא את מי שהוא דיבר איתו, ומה עושים במקרה כזה, האם יש לי סיכוי לתשובה אמיתית?
תשובה: מה שכתוב ש"אין מספיקין בידו לעשות תשובה", הכוונה היא שלא מזמינם לו אופציות מלמעלה, אבל אין חסימה מוחלטת של דרך התשובה. ולכן גם מי שסיפר לשון-הרע יש לו לחזור בתשובה כראוי, שיתחרט בפיו על מעשיו ויקבל על-עצמו בעתיד שלא להכשל בזה שוב פעם וירצה את חבירו, וזו היא תשובה אמיתית.
שאלה: שם של מלאך לעסק: אחי פתח עסק למכירת לחמים ולעסק הוא קרא "לחם", אבל בניירות של העסק הוא הוסיף את השם של המלאך הממונה על הפרנסה (דיקרנוס.). האם הדבר מותר מבחינה הילכתית? ברצוני לציין שהשם מופיע רק בספרי העסק כגון מס הכנסה וכדומה ולא נגלה לרבים.
תשובה: לכתחילה אין לעשות כך, אבל כשכבר עשה אזי אין לייחס לזה חשיבות רבה מדי.
שאלה: הסרת שיער בלייזר וסכין: קראתי שהרב מתיר להסיר שיער לגברים בלחיים בלייזר (כי הצורך הוא משום בושה ולא להתייפות). על פי שאלתי לרופאים הובהר כי בכל טיפול מגלחים את האיזור עם סכין גילוח. אם כן, האם הדבר מותר?
תשובה: אם מגלחים בסכין גילוח במקומות האסורים בתגלחת לפני הטיפול, הדבר אסור.
שאלה: שינוי צוואה בעל פה: אמי ואבי בעודם בחיים כתבו צוואה שהכל יעבור בזמן מותם לאחיי. לאחר זמן התחרטו, קיימו פגישה בינינו והחליטו שהכל יתחלק בין כל הילדים חצי חצי ולא שינו אז את הצוואה ברשם הצוואות. לאחר תקופה אבי נפטר, אמי נשארה לבדה והיתה די מרירה למרות כל הנסיונות להיטיב עמה, וכל פעם הרגישה כעס כלפי אחד האחים. כשאבי נפטר היא הוסיפה אותי לחשבון הבנק ואף אמרה שבגלל שהבית רשום בצוואה על שם אחיי אז כספי הבנק יהיו שלי. קצת לפני שאימי נפטרה פרצה מריבה ביני לבין אימי על תלונות של חוסר זמן מצידי כלפיה, וזאת בגלל שאני עובדת. לאחר מכן נסעתי לנופש והיא כעסה על כך, ובזמן הנופש היא לא חשה בטוב ובבית החולים נקבע לה ניתוח לב פתוח. היא כעסה עלי מאוד שלא הגעתי, ובזמן שלא הייתי היא אמרה לאחיי שלא יתנו לי דבר מהבית, לטענתם היא אמרה: "אפילו לא מטאטא". יום לפני שהיא נכנסה לניתוח הגעתי לבית החולים, והיא אמרה לי שעכשיו שאני פה היא רוצה לחיות. היא נכנסה לניתוח ואחרי זה נפטרה. לאחר פטירתה חילקנו אני ואחיי את כספי הבנק, למרות שהיו רשומים רק על שם אמי ועל שמי מפני שהיה לי אמון מלא בהם. היום הם אינם מעוניינים לתת את המחצית מהדירה של הנפטרת, כי לטענתם זו הבקשה האחרונה שלה. מי מאיתנו נוהג נכון, אחיי שלא מעונינים לתת, או שעלי בכל זאת לבקש ממנו את החלק המגיע לי?
תשובה: כל הנושא הזה הוא מורכב, ואי-אפשר לענות עליו "על רגל אחת" באינטרנט. אל תוותרי על חלק שנראה לך שמגיע לך, ותגשי לבית-דין שיכריע בנושא.
שאלה: "שיש" מסוג "כוריאן": אנחנו שוקלים להחליף את ה"שיש" במטבח. סיפרו לנו על "שיש סיננתטי" מסוג "כוריאן" - corian שאסור להניח עליו כל דבר חם. לפי דבריהם, חומר הזה לא טעון הכשרה, אפילו לפסח. הייתכן כזה דבר, אם נחליף את השיש הקיים ב"כוריאן" איך יהיה עלינו לנהוג?
תשובה: אם זהו שיש שאין מניחים עליו אוכל חם, הרי שאין צורך להכשירו לפסח, רק שיש לנקותו היטב. הסיבה לכך היא שהשיש בולע רק אם מניחים עליו דבר חם, אבל אם לא מניחים עליו דבר חם, הרי שהוא לא בולע ואפשר להכשירו בניקוי בלבד.
שאלה: תלישת שקית בשבת: א) בשקיות אשפה מגליל שנפרדות ללא תלישה גיליתי בעיה: קצות השקית עצמה בצדדים דבוקים עדיין זה לזה וכשמפרידים אותם חשים כעין תלישה. האם מותר להפרידם בשבת, ואם לא, מה החשש? ב) שקית מגליל נתלש שתלשתי לפני שבת ובפי השקית יש אותה בעייה, שהקצוות עדיין צמודים, מה הדין במקרה זה?
תשובה: בדרך כלל, השקיות מיוצרות באופן בו הן מופרדות לחלוטין וחתוכות במקומות הנצרכים. התופעה שהנך מתאר נוצרת כתוצאה מדחיסה ומלחץ של השקיות בתוך הכלי המאכסן אותן. מסיבה זו אין איסור לפתוח את השקיות בשבת.
שאלה: רשתות תנור שהתערבו: בתנור שלנו יש רשת להניח עליה את התבניות, אחת בשרית ואחת חלבית. הרשתות התבלבלו עקב היותן חסרות סימון. האם צריך להכשיר אותם, ואם כן איך עושים זאת?
תשובה: תנקו היטב את הרשתות, ותכניסו אותם לתנור שיופעל על חומו המקסימלי לכמה זמן, ואחר-כך תסמנו את הרשתות כדי שלא תתבלבלו שוב.
שאלה: הכשרת תנור אפיה: יש לי תנור אפיה המחולק לשני תאים, אחד מהם חלבי והשני בשרי. בעלי השתמש בטעות בתנור החלבי כדי לאפות חטיפי עוף. הוא הניח על התבנית החלבית ניר אפיה ועליה אפה את חטיפי העוף. האם יש להכשיר את התנור החלבי או את התבנית, ואם כן, כיצד?
תשובה: תדליקו את התנור על חומו המקסימלי לכמה דקות, והתבניות שבהן נאפו חטיפי העוף יוכנסו לתוך התנור גם-כן, וכך הכל יוכשר.
שאלה: מבחנים אקדמאים בחול המועד: האם מותר לקיים מבחנים אקדמאיים בחול המועד?
תשובה: מותר, רק שתתחיל לכתוב בשינוי.
שאלה: הקלטת התפילה בשבת: חזן מפורסם מגיע לבית הכנסת שלנו באחת השבתות הקרובות. האם יש איסור להניח בבית הכנסת מכשיר הקלטה מופעל מערב שבת ע"מ שיקליט את התפילה של שבת? הכוונה שהמכשיר יופעל לפני כניסת שבת על סוללות, ואף אחד מהמתפללים לא יידע מכך, גם החזן לא יידע ורק אחד הגבאים יידע. הפצת הקלטת בין המתפללים תהי-ה רק במידה והחזן יסכים?
תשובה: זה לא אפשרי, משום שעל ידי גלי הקול של החזן יש הפעלה של חלקים אלקטרוניים ותוספת בצריכת החשמל, ויש בזה איסור דרבנן.
שאלה: סליחות באינטרנט: אני נמצא בחו"ל בלי מנין, האם כשאני שומע סליחות דרך האינטרנט, האם אני יכול לומר יחיד איתם י"ג מידות, והקטעים בארמית, והם אני יוצא בתקיעת שופר בסליחות לספרדים, ואם אין זה בשידור ישיר?
תשובה: ציבור נחשב רק עשרה אנשים חיים המכונסים במקום אחד. אין אפשרות לצרף מנין באמצעות כלי תקשורת. שופר בסליחות אינו חובה אלא מנהג. מותר לשמוע קול שופר בסליחות בלבד דרך כלי תקשורת אך אין אפשרות לומר י"ג מידות כי אינך חלק מהצבור.
שאלה: המילה "פורקנא": המילה "פורקנא" בקדיש - מה משמעותה?
תשובה: המילה "פורקניה" פרושה ישועה. "יצמח פורקניה" הכוונה שהקב"ה יצמיח ויגדל את ישועתו ויושיע אותנו.
שאלה: סימון תפילין: לרגל מקרה שקרה במקומנו, האם מותר לכתוב על רצועות התפילין, על הצד הפנימי, את שם הבעלים, במלואו או בקיצור? ובאם לא, איך אפשר לסמן את הבעלות על התפילין עצמם?
תשובה: אפשר לסמן את שם הבעלים עם מדבקה או טוש בחלק הפנימי של הרצועה בסופה.
שאלה: חגגתי יום הולדת בטעות: תמיד חשבתי בטעות שתאריך הלידה שלי הוא בעשירי לאוקטובר 1951, וכך חגגו לי ימי הולדת וכך רשמו בכל מקום. לאחרונה גיליתי שהתאריך המדויק הוא בשישי לאוקטובר 1951. האם עלי להמשיך לחגוג ימי הולדת בתאריך שבעשירי לאוקטובר או בשישי לאוקטובר שהוא התאריך האמיתי, רק שהתרגלתי לתאריך עשירי?
תשובה: נולדת בשבת שובה (השבת שבין ראש השנה ליום הכיפורים) בפרשת וילך והתאריך העיברי הוא ו בתשרי. החשיבות של יום ההולדת הוא שזהו יום של התבוננות על השנה שחלפה עליך וכיצד לשפר לקראת השנה הבאה שתבוא עליך לטובה ובודאי מי שזכה להיוולד בעשרת ימי תשובה שהם ימים של חשבון נפש כללי. עדיף שתחגוג את יום ההולדת בתאריך המדוייק אבל אם קשה עליך מאוד להתרגל אין מניעה הלכתית שתחגוג אותו בתאריך הישן.
שאלה: בחירה חופשית לבע"ח: לפי מה שלימדו אותי אחד היתרונות שיש לאדם על פני בעלי חיים זה זכות הבחירה. בשיעור עם הרב שאני לומד איתו נתקלנו בבעיה בעקבות כך. מאחר ולבע"ח אין זכות בחירה מדוע הנחש נענש כשפיתה את חוה, הרי לא היתה לו אפשרות להגיד לה משהו אחר. כמו כן מדוע הסוסים שרצו עם המצרים לתוך הים טבעו ג"כ עם המצרים "סוס ורוכבו רמה בים" הרי לא היתה להקב"ה שום בעיה להטביע את המצרים בלי הסוסים אלא אם כן היתה לו סיבה מיוחדת להטביע גם את הסוסים. ומאחר ואין להם בחירה חופשית מה היתה הסיבה שטבעו ג"כ?
תשובה: יש מסבירים שנושא זה דומה לדברי ח על "שוכב עם בהמה", שהורגים גם את הבהמה. שם הוזכר שזה משום כבוד האדם ובכדי שלא נזכור את החטא שבא על ידי הבהמה. הבהמה אינה אשמה. אולם מציאותה בעולם תזכיר את החטא. אנו רוצים לבנות יחס של דחייה מפני החטא ולכן אנו הורגים כל מי שקשור לחטא. בנוגע לחטא הנחש הדברים מורכבים יותר. שם לא מדובר על הדברים כפשוטם. הנחש הינו ביטוי ליצר הרע או לכונה שיש בעולם לנטות לרע. זה הומשל בדמות של הנחש.
שאלה: קביעת תאריך לאזכרה כמנהג מרוקו: בקהילתנו, אנו מקפידים לנהוג על פי מנהגי אבותינו מנהג בני מרוקו אנו משתדלים לשמר את את כל נוסחי התפילה,את מנהגי האבלות כגון "ניחום" וכן מצוות ביקור חולים עם קריאת פסוקים יחודיים כפי שראינו אצל אבותינו. אמו של אחד המתפללים נפטרה בכב בחשוון תשסו, יום הפטירה היה גם יום הקבורה. תאריך האזכרה של אחד עשר חודשים (המלווה כידוע בריבוי משתתפים, קריאת אדרא, לימוד ודרשות) יחול בכב בתשרי יום שמחת תורה. 1. האם צריך להקדים את תאריך האזכרה לפני חג הסוכות? 2. האם להקדים ולעשותה בחול המועד (דבר המצריך סוכה גדולה)? 3.בכלל, האם מותר לערוך אזכרה של 11 חודש בחול המועד (אנו עורכים אזכרות של "יום השנה" בחול המועד)? 4. האם לא רצוי ועדיף לאחר את תאריך האזכרה ביום אחד ולעשותה בכג בתשרי?(אגב, מרבית "זקני העדה" חושבים, אך לא בטוחים שבמקרה שכזה העדיפו במרוקו לאחר ולא להקדים, מהטעם שלא מדובר באזכרה של יום השנה)?
תשובה: 1,2) יום האחד עשר חודש נוגע להפסקת הקדיש ולכן אין אותה אזכרה חייבת להיות צמודה, ורצוי להקדים לפני החג כדי שלא להזכיר צער ח"ו בזמן שמחת החג. 3) אזכרות של יום השנה אחרי השנה הראשונה שכבר פגה חומרת ההרגשה אפשר להקל, גם בחול המועד. 4)אם יש איזה מסורת שנהגו לאחר את יום האחד עשר חודש אחרי החג מן הראוי לסמוך עליה ולדחות את האזכרה לאחרי החג.
שאלה: מכשיר סלולרי בשבת כשעון: אני משתמש בפלאפון שלי כשעון. האם מותר להסתובב כל השבת עם מכשיר סלולרי כשעון, (לגבי הצד שמא יילחצו הכפתורים הרי גם בשעון יש לחצנים דומים)? בנוסף, האם יש בכך משום מראית עין?
תשובה: מותר להסתובב עם מכשיר הפלאפון כשעון, אבל אל תתבונן בו בפני רבים. להמשך השאלה.
שאלה: תפילה לפני הנץ במקרה מיוחד: אני סטודנט, ולאחרונה הצלחתי לקבוע חברותא לפני הלימודים בבית מדרש שנמצא במרחק נסיעה מביתי. כדי להגיע בזמן לחברותא עלי להתפלל במנין ליד ביתי, שבחורף יהיה לפני הנץ. אפשרות נוספת היא לנסוע לבית המדרש ולהתפלל שם, אולם הפתרון הזה לא נוח עבורי. זאת משום שעלי להסתובב עם הטלית והתפילין כל היום (אין לי רכב, ולצורך כך אצטרך להסתובב עם תיק גדול יותר), לאכול ארוחת בוקר לא מסודרת (כאשר ארוחת הצהרים שלי לא מסודרת בכל מקרה), ולא לראות את אשתי לפני שהיא יוצאת לעבודה. האם במצב כזה אפשר להתפלל בקביעות במניין המוקדם שליד ביתי?
תשובה: תתפלל גם לפני הנץ ליד ביתך.
שאלה: ציורים בטוש מחיק על הגוף: האם יש איסור לצייר בטוש מחיק על הגוף?
תשובה: אין איסור בזה.